MINT โรงแรม – อาหารกลับมาแข็งแกร่ง
MINT ปิดงบปี 2565 อย่างสวยงาม ด้วยการเทิร์นอะราวด์ โชว์กำไรสุทธิ 4.29 พันล้านบาท พลิกจากเคยขาดทุนในปี 2564 ที่ 1.32 หมื่นล้านบาท
MINT ปิดงบปี 2565 อย่างสวยงาม ด้วยการเทิร์นอะราวด์ โชว์กำไรสุทธิ 4.29 พันล้านบาท พลิกจากเคยขาดทุนในปี 2564 ที่ 1.32 หมื่นล้านบาท
6 มี.ค. 2566

เส้นทางนักลงทุน
บมจ.ไมเนอร์ อินเตอร์เนชั่นแนล หรือ MINT ปิดงบปี 2565 อย่างสวยงาม ด้วยการเทิร์นอะราวด์ โชว์กำไรสุทธิ 4.29 พันล้านบาท พลิกจากเคยขาดทุนในปี 2564 ที่ 1.32 หมื่นล้านบาท คิดเป็นการเติบโตสูงถึง 133% มีรายได้รวมแตะ 1.24 แสนล้านบาท เพิ่มขึ้น 64% จาก 7.60 หมื่นล้านบาทปีก่อน
MINT ฟื้นตัวเต็มสูบเป็นผลจากทั่วโลกกลับมาดำเนินกิจกรรมทางเศรษฐกิจ มีการเปิดพรมแดนระหว่างประเทศ ผู้คนกลับมาเดินทางท่องเที่ยวและจับจ่ายใช้สอยเพิ่มขึ้น หนุนให้ 3 ธุรกิจหลักของ MINT ทั้งกลุ่มธุรกิจโรงแรม กลุ่มธุรกิจอาหาร และกลุ่มธุรกิจไลฟ์สไตล์ ฟื้นตัวชัดเจน
รายได้หลัก ๆ ของ MINT มาจากธุรกิจโรงแรมสัดส่วน 76% ขณะที่ธุรกิจร้านอาหารอยู่ที่ 22% ของรายได้รวม (สิ้นไตรมาส 4 ปี 2565)
มีแนวโน้มว่าในปี 2566 นี้ MINT จะยังโชว์ผลงานได้ดี จะสามารถสร้างปรากฏการณ์เร่งการเติบโตและเพิ่มความสามารถในการทำกำไร รวมทั้งรักษาตำแหน่งในฐานะผู้นำในตลาดระดับโลกได้ แม้งวดไตรมาส 1 ปี 2566 อาจจะยังไม่ค่อยโดดเด่นมากเท่าไร
โดยบริษัทหลักทรัพย์ (บล.) เอเซีย พลัส จำกัด มองว่าจากกําไรสุทธิไตรมาส 4 ปี 2565 ของ MINT ที่ 1.9 พันล้านบาท ลดลง 59% จากไตรมาสก่อน แต่เป็นการเทิร์นอะราวด์ จากขาดทุน 1.6 พันล้านบาท ในงวดไตรมาส 4 ปี 2564
ทั้งนี้ หากไม่รวมรายการพิเศษ จะมีกําไรปกติ 2.3 พันล้านบาท เพิ่มขึ้น 19% จากไตรมาสก่อน และ 43% จากงวดปีก่อน ซึ่งสูงกว่าในช่วงก่อนเกิดการแพร่ระบาดของโควิด เป็นทิศทางดีติดต่อกันเป็นไตรมาสที่ 2 รวมทั้งยังทําได้ดีกว่าตลาดคาดไว้ถึงราว 9%
ส่วนแนวโน้มในไตรมาส 1 ปี 2566 ซึ่งปกติเป็นช่วงโลว์ซีซัน (Low Season) ในยุโรป การดําเนินงานจึงอาจลดลงจากไตรมาสก่อน แต่มีพัฒนาการที่ดีเมื่อเปรียบเทียบกับงวดเดียวกันปีก่อน จากการเปิดประเทศ หรือ Reopening ประเทศไทย และจะกลับมาฟื้นตัวในงวดไตรมาส 2 ปี 2566 จากการเข้าสู่ไฮซีซัน (High Season) ในยุโรป
เช่นเดียวกับ บล.บัวหลวง ที่เห็นว่าธุรกิจโรงแรมที่ปรับตัวเพิ่มขึ้น หนุนโดยอัตราการเข้าพักโรงแรมที่ 64% ในไตรมาส 4 ที่ผ่านมา และอัตราค่าห้องพักเฉลี่ยปรับตัวเพิ่มขึ้น 21% จากช่วงเดียวกันปีก่อน รายได้เฉลี่ยต่อห้องพักโดยรวมปรับตัวเพิ่มขึ้น 58% ดีขึ้นในทุกโรงแรมที่ MINT เป็นเจ้าของและบริหาร
ผลงานที่พลิกเป็นกำไร ได้แรงหนุนมาจากธุรกิจโรงแรมแบรนด์เอ็นเอช (NH) ที่มีรายได้อยู่ที่ 501 ล้านยูโรในไตรมาส 4 ที่ผ่านมา และมีกำไรหลักอยู่ที่ 45 ล้านยูโร มีอัตราการเข้าพักโรงแรมอยู่ที่ 65% แม้ยังคงต่ำกว่าที่ 72% ในช่วงเดียวกันก่อนโควิด แต่อัตราค่าห้องพักเฉลี่ยปรับตัวเพิ่มขึ้น 15% ดังนั้นรายได้เฉลี่ยต่อห้องพักปรับตัวเพิ่มขึ้น 111% จากปีก่อน
ในไตรมาส 4 ปี 2565 MINT ได้เปิดโรงแรม Anantara Plaza Nice ในประเทศฝรั่งเศส และ The Plaza Doha by Anantara ในประเทศกาตาร์ รวมทั้งได้นำแบรนด์ NH เข้าสู่ทวีปเอเชียด้วยการเปิดตัว NH Boat Lagoon Phuket Resort ในประเทศไทย
ทั้งนี้ เมื่อนับรวมจำนวนโรงแรมที่เปิดใหม่ ณ สิ้นปี 2565 กลุ่มธุรกิจโรงแรมของ MINT จะมีโรงแรมทั้งหมดจำนวน 531 โรงแรม และ 76,996 ห้อง ครอบคลุม 56 ประเทศ
ส่วนยอดขายธุรกิจอาหารในไตรมาส 4 ที่ผ่านมา ปรับตัวเพิ่มขึ้น 22% มาจากยอดขายอาหารของสาขาเดิมเติบโต 4.4% หนุนโดยผลการดำเนินงานในประเทศไทยและออสเตรเลีย ในขณะที่ในประเทศจีนปรับตัวดีขึ้น หลังการผ่อนคลายมาตรการล็อกดาวน์ที่เข้มงวดในช่วงไตรมาส 2 ของปีก่อน
การที่ลูกค้านั่งรับประทานอาหารภายในร้านได้เพิ่มขึ้นทั้งในประเทศไทยและออสเตรเลีย ช่วยลดผลกระทบจากการชะลอตัวของการดำเนินงานในประเทศจีนได้บางส่วน
อย่างไรก็ตาม ทิศทางกำไรในไตรมาส 1 ปี 2566 ยังคาดว่าจะอ่อนตัวลงจากไตรมาสก่อน เนื่องจากผลการดำเนินงานที่อ่อนตัวลงตามฤดูกาลของธุรกิจโรงแรม NH ซึ่งเป็นช่วงโลว์ซีซันของการท่องเที่ยวในยุโรป แต่ผลการดำเนินงานในประเทศอื่น ทั้งธุรกิจโรงแรมและธุรกิจอาหารจะมีกำไรแข็งแกร่งขึ้น
โบรกเกอร์ทั้ง 2 ค่ายให้คำแนะนำ “ซื้อ” MINT โดยบล.เอเซีย พลัส ระบุว่า นับตั้งแต่ต้นปีเป็นต้นมา ราคาหุ้น MINT ปรับตัวเพิ่ม แต่ยังถือว่า Laggard จากแนวโน้มการดําเนินงานฟื้นตัว ให้ราคาเป้าหมายปี 2566 ที่ 38 บาท แต่ก็มีปัจจัยความเสี่ยงเชิงภูมิรัฐศาสตร์ในยุโรปที่ยังคงต้องติดตาม
ส่วนบล.บัวหลวง ให้ราคาเป้าหมายพื้นฐานที่ 39 บาท มองมีอัพไซด์ต่อประมาณการปี 2566 เนื่องจากเป็นหุ้นสำหรับการลงทุนระยะยาวด้วยปัจจัยพื้นฐาน, แบรนด์ธุรกิจโรงแรมและร้านอาหารที่แข็งแกร่ง
MINT จ่ายเงินปันผลเป็นเงินสดสำหรับปี 2565 ในอัตรา 30% ของกำไร หรือ 0.25 บาทต่อหุ้น Record date วันที่ 28 เม.ย. 2566 กำหนดจ่ายปันผลวันที่ 18 พ.ค. 2566
งานนี้อาจมีข่าวดี เพราะผู้บริหาร MINT แย้มว่าอาจพิจารณาจ่ายเงินปันผลระหว่างกาลอีกครั้งในปีนี้ …มาลุ้นกันว่า บอร์ดและผู้ถือหุ้นจะอนุมัติหรือไม่